कृषि एवं किसान कल्याण मंत्रालय
'दक्षिणी क्षेत्र में मधुमक्खी पालन को बढ़ावा' विषय पर मैनेज, हैदराबाद और नेशनल बी बोर्ड , नई दिल्ली द्वारा संयुक्त रूप से कार्यशाला आयोजित
मैनेज और नेशनल बी बोर्ड , नई दिल्ली द्वारा 3 सितंबर 2021 को मैनेज, हैदराबाद में 'दक्षिणी क्षेत्र में मधुमक्खी पालन को बढ़ावा' विषय पर एक दिवसीय कार्यशाला का आयोजन किया गया। इसमें 350 से अधिक हितधारक ने भाग लिया जिनमें भारत सरकार के कृषि एवं किसान कल्याण मंत्रालय के वरिष्ठ अधिकारियों के अलावा राष्ट्रीय मधुमक्खी पालन एवं शहद मिशन , नेशनल बी बोर्ड , एनसीडीसी, सहकारी बैंक, राज्य कृषि/ बागवानी विभागों के निदेशक/ आयुक्त, कृषि स्टार्टअप और एसीएबीसी योजना के तहत राष्ट्रीय प्रशिक्षण संस्थानों ने भौतिक एवं ऑनलाइन दोनों माध्यमों से भाग लिया।
मैनेज के महानिदेशक डॉ. पी. चंद्र शेखर ने अपने स्वागत भाषण में किसानों की आय को दोगुना करने और टिकाऊ कृषि पद्धतियों को सुनिश्चित करने में मधुमक्खियों और मधुमक्खी पालन के महत्व पर प्रकाश डाला। उन्होंने कहा कि इस क्षेत्र को बढ़ावा देने के लिए मधुमक्खी पालन, प्रसंस्करण प्रौद्योगिकी और विपणन पर विस्तार सेवाएं प्रदान करने और किसानों, कृषि उद्यमियों एवं कृषि स्टार्टअप में क्षमता निर्माण करने की बेहद आवश्यकता है।
मुख्य अतिथि भारत सरकार के कृषि एवं किसान कल्याण मंत्रालय में अतिरिक्त सचिव एवं आईएएस डॉ. अभिलाक्ष लिखी ने परागण के माध्यम से फसल उत्पादकता को बढ़ावा देने और देश में स्थायी कृषि सुनिश्चित करने के लिए मधुमक्खी पालन/ मधुमक्खी को कृषि में एक इनपुट के तौर पर देखने की आवश्यकता पर बल दिया। मधुमक्खी पालन/ मधुमक्खियों के महत्व को ध्यान में रखते हुए आईसीएआर संस्थानों, राज्य कृषि विश्वविद्यालयों और राज्यों एवं केंद्रशासित प्रदेशों के कृषि व बागवानी विभागों को साथ मिलकर मिशन मोड में काम करने की आवश्यकता है। उन्होंने कहा कि मैनेज मधुमक्खी पालन/ मधुमक्खी क्षेत्र में कृषि स्टार्टअप एवं कृषि उद्यमियों का एक डेटाबेस तैयार कर सकता है। उन्होंने कहा कि इसके अलावा मैनेज मधुमक्खी पालन एवं शहद मिशन के तहत वित्त पोषण के लिए अगले और पिछले लिंकेज को जानने के लिए मधुमक्खी पालन में संभावनाओं पर एक अध्ययन कर सकता है।
श्री लेखी ने मूल्य श्रृंखला में छोटे एवं सीमांत किसानों और अन्य हितधारकों की मदद के लिए कृषि एवं किसान कल्याण मंत्रालय द्वारा स्थापित मधु क्रांति पोर्टल पर प्रकाश डाला। उन्होंने कहा कि देश में मधुमक्खी पालन और शहद मिशन में तेजी लाने के लिए एफपीओ, समितियों और सहकारी समितियों को बढ़ावा देने की जरूरत है। डॉ. अभिलाक्ष लिखी ने बताया कि दक्षिणी क्षेत्र से 9,000 मीट्रिक टन शहद का उत्पादन किया जा रहा है। उन्होंने कहा कि इन गतिविधियों को कहीं अधिक बढ़ावा देने के लिए मधुमक्खी पालन एवं शहद मिशन क्षेत्र में मूल्य श्रृंखला गतिविधियों में सुधार के लिए बुनियादी ढांचे के विकास के लिए दक्षिणी क्षेत्र के 14 जिलों की पहचान की गई है। उन्होंने अगले वर्ष राज्य कृषि विश्वविद्यालयों, मैनेज और क्षेत्रीय सहकारी संस्थानों के जरिये वैज्ञानिक तरीके से मधुमक्खी पालन, गहन तकनीकी प्रशिक्षण, कौशल में सुधार और ब्लॉक चेन प्रौद्योगिकी और क्यूआर कोड के उपयोग पर प्रशिक्षण लेने और क्षमता निर्माण की आवश्यकता पर बल दिया।
श्री लेखी ने भारत सरकार की आरकेवीवाई-रफ्तार परियोजना के तहत मैनेज द्वारा प्रवर्तित शहद आधारित कृषि स्टार्टअप द्वारा विनिर्मित शहद एवं बीवैक्स आधारित उत्पादों को जारी किया। इन कृषि स्टार्टअप के सीईओ ने आर्गेनिक कॉम्ब हनी, फूलों के सीजन के इतर अवधि में शहद उत्पादन, प्राकृतिक संरक्षण तकनीक, प्रसंस्करण, पैकिंग, विपणन, मधुमक्खी के छत्ते की निगरानी के लिए स्मार्ट प्रणाली, ब्लॉक चेन और क्यूआर आधारित तकनीक का उपयोग, ऐप-आधारित प्रबंधन आदि के लिए आईओटी नियंत्रित मधुमक्खी बॉक्स में अपने अनुभव साझा किए। उन्होंने कहा कि देश में मधुमक्खी पालन/ मधुमक्खी को बढ़ावा देने के लिए जागरूकता, प्रशिक्षण और अवसर प्रदान किए जाने की आवश्यकता है।
भारत सरकार के कृषि एवं बागवानी आयुक्त डॉ. एस. के. मल्होत्रा ने राष्ट्रीय मधुमक्खी पालन एवं शहद मिशन  पर गौर किया। उन्होंने कृषि अनुसंधान, कृषि विश्वविद्यालयों, राज्य सरकारों, कृषि उद्यमियों और किसानों से मधुमक्खी पालन एवं शहद मिशन को लागू करने के लिए ठोस प्रयास करने का आग्रह किया। उन्होंने देश में कृषि में परागण सेवाओं पर प्रकाश डाला। उन्होंने कहा कि देश में इस मिशन को आगे बढ़ाने के लिए विभिन्न भागीदारों और मूल्यवर्द्धन, प्रसंस्करण प्रौद्योगिकियों एवं प्रशिक्षण की भूमिका बहुत महत्वपूर्ण है।
उनके संबोधन के दौरान यह बताया गया कि परागण के जरिये फसल उत्पादकता बढ़ाने में मधुमक्खी पालन/ मधुमक्खियों के महत्व को देखते हुए और उच्चस्तरीय मधुमक्खी पालन विकास समिति  की सिफारिशों के अनुपालन में मधुमक्खी पालन/ मधुमक्खियों को एक कृषि इनपुट मानने का निर्णय लिया गया है। इससे देश में स्थायी तौर पर फसलों में परागण वृद्धि के जरिये कृषि उत्पादन को बढ़ावा मिलेगा। आईसीएआर अनुसंधान संस्थानों/ केंद्रीय एवं राज्यों के कृषि विश्वविद्यालयों / राज्य सरकारों और केंद्रशासित प्रदेशों के बीच कृषि/ बागवानी विभाग और फसल उत्पादन से संबंधित अन्य संबंधित विभागों/संगठनों को आवश्यक निर्देश जारी किए गए हैं।
अतिरिक्त आयुक्त  एवं नेशनल बी बोर्ड  के कार्यकारी निदेशक डॉ. एन. के. पाटले ने कहा कि मधुमक्खी पालन और मधुमक्खियों से न केवल किसानों को आय उपलब्ध होगी बल्कि पर्यावरण के अनुकूल तरीके से परागण के जरिये फसलों की उत्पादकता में भी वृद्धि होगी। उन्होंने बताया कि एनबीबी उच्चस्तरीय मधुमक्खी पालन विकास समिति  की सिफारिशों को लागू करने का प्रयास कर रहा है और आईसीएआर, राज्य कृषि विश्वविद्यालयों, राज्य सरकारों और केंद्रशासित प्रदेशों के कृषि/ बागवानी विभागों और अन्य संगठनों से मधुमक्खी पालन और हनी मिशन में तेजी लाने के लिए कहा गया है।
तकनीकी सत्रों के दौरान नेफेड के महाप्रबंधक डॉ उन्नीकृष्णन ने मधुमक्खी पालन के लिए नेफेड की रणनीति के बारे में बताया। मैनेज के निदेशक  डॉ. सरवनन राज ने शहद क्षेत्र में कृषि-स्टार्टअप के बारे में बताया। उन्होंने इस क्षेत्र में मौजूद चुनौतियों और अवसरों पर चर्चा की। इंडियन बैंक, नई दिल्ली के श्री जय प्रकाश ने शहद एवं मधुमक्खी छत्तों का पता लगाने के बारे में एक प्रस्तुति दी। तेलंगाना सरकार के बागवानी एवं रेशम उत्पादन विभाग के निदेशक श्री एल. वेंकटराम रेड्डी ने राज्य सरकार द्वारा कार्यान्वित किए जा रहे बागवानी, मधुमक्खी पालन एवं मधुमक्खी कार्यक्रमों को प्रस्तुत किया।